CELEX: 32021R0852
Language: da
Date: 2021-05-27 00:00:00
Title: Kommissionens gennemførelsesforordning (EU) 2021/852 af 27. maj 2021 om ændring af Rådets forordning (EF) nr. 32/2000 og Kommissionens forordning (EF) nr. 847/2006 for så vidt angår udelukkelse af import af produkter med oprindelse i Det Forenede Kongerige fra toldkontingenter

28.5.2021   
               
               
                  DA
               
               
                  Den Europæiske Unions Tidende
               
               
                  L 188/54
               
            
         KOMMISSIONENS GENNEMFØRELSESFORORDNING (EU) 2021/852
         af 27. maj 2021
         om ændring af Rådets forordning (EF) nr. 32/2000 og Kommissionens forordning (EF) nr. 847/2006 for så vidt angår udelukkelse af import af produkter med oprindelse i Det Forenede Kongerige fra toldkontingenter
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 32/2000 af 17. december 1999 om åbning og forvaltning af GATT-bundne fællesskabstoldkontingenter og visse andre fællesskabstoldkontingenter og om visse gennemførelsesbestemmelser for så vidt angår tilpasning af disse toldkontingenter og om ophævelse af forordning (EF) nr. 1808/95 (1), særlig artikel 9, stk. 1, litra b), første led,
         under henvisning til Rådets afgørelse 2006/324/EF af 27. februar 2006 om indgåelse af en aftale i form af brevveksling mellem Det Europæiske Fællesskab og Kongeriget Thailand i henhold til artikel XXIV, stk. 6, og artikel XXVIII i den almindelige overenskomst for told og udenrigshandel (GATT) 1994 med hensyn til ændringer af indrømmelserne i Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks lister i tilslutning til tiltrædelsen af Den Europæiske Union (2), særlig artikel 2, og
         ud fra følgende betragtninger:
         
                     (1)
                  
                  
                     Handels- og samarbejdsaftale mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (»aftalen«) (3) blev undertegnet på Unionens vegne den 29. december 2020. Den finder midlertidig anvendelse fra den 1. januar 2021.
                  
               
                     (2)
                  
                  
                     Ved forordning (EF) nr. 32/2000 er der fastsat åbning og forvaltning af GATT-bundne fællesskabstoldkontingenter og visse andre fællesskabstoldkontingenter, visse gennemførelsesbestemmelser, for så vidt angår tilpasning af disse toldkontingenter, og ophævelse af Rådets forordning (EF) nr. 1808/95 (4).
                  
               
                     (3)
                  
                  
                     Ved Kommissionens forordning (EF) nr. 847/2006 (5) fastsættes der åbning og forvaltning af fællesskabstoldkontingenter for visse tilberedte eller konserverede fisk.
                  
               
                     (4)
                  
                  
                     Ved aftalen fastsættes, at produkter med oprindelse i Det Forenede Kongerige ikke kan importeres til Unionen inden for rammerne af eksisterende WTO-toldkontingenter som defineret i aftalen. I aftalen henvises der til toldkontingenter, som er fordelt mellem parterne i forbindelse med de forhandlinger i henhold til artikel XXVIII i GATT, der blev indledt af Den Europæiske Union i WTO-dokument G/SECRET/42/Add.2 (6) og af Det Forenede Kongerige i WTO-dokument G/SECRET/44 (7), og som er fastsat i parternes nationale lovgivning. I aftalen fastsættes desuden, at produkternes oprindelse skal bestemmes på grundlag af de ikkepræferentielle oprindelsesregler, der gælder i den importerende part.
                  
               
                     (5)
                  
                  
                     Ved de eksisterende WTO-toldkontingenter, som defineret i aftalen, er der tale om Unionens WTO-indrømmelser for toldkontingenter opført i udkastet til EU-28-listen over indrømmelser og forpligtelser i henhold til GATT 1994, der blev forelagt for WTO i dokument G/MA/TAR/RS/506 (8) som ændret ved dokument G/MA/TAR/RS/506/Add.1 og G/MA/TAR/RS/506/Add.2 (9).
                  
               
                     (6)
                  
                  
                     Forordning (EF) nr. 32/2000 og (EF) nr. 847/2006 finder i øjeblikket anvendelse på sådan import med oprindelse i Det Forenede Kongerige. For at være i overensstemmelse med aftalen bør disse forordninger ændres, således at de udelukker import af produkter med oprindelse i Det Forenede Kongerige fra eksisterende WTO-toldkontingenter.
                  
               
                     (7)
                  
                  
                     Aftalen anvendes på midlertidig basis fra den 1. januar 2021. Derfor bør import af produkter med oprindelse i Det Forenede Kongerige også udelukkes fra anvendelsen af toldkontingenter, hvis perioder begyndte før den 1. januar 2021 og endnu ikke var afsluttet på den dato, for så vidt angår import, der fandt sted på eller efter den 1. januar 2021.
                  
               
                     (8)
                  
                  
                     For at sikre overensstemmelse med aftalen bør denne forordning på grund af sagens hastende karakter træde i kraft på dagen for offentliggørelsen i Den Europæiske Unions Tidende og finde anvendelse fra den 1. januar 2021, hvorfra aftalen finder anvendelse.
                  
               
                     (9)
                  
                  
                     Foranstaltningerne i denne forordning er i overensstemmelse med udtalelse fra Toldkodeksudvalget —
                  
               VEDTAGET DENNE FORORDNING:
         
            Artikel 1
            I afsnit II i forordning (EF) nr. 32/2000 indsættes følgende afdeling 4:
            
               »Afdeling 4
               
               
                  Liste over GATT-bundne fællesskabstoldkontingenter
               
               
                  Artikel 7a
                  De fællesskabstoldkontingenter, der er opført i bilag I, finder anvendelse på import med oprindelse i alle tredjelande undtagen Det Forenede Kongerige.«
               
            
         
         
            Artikel 2
            I artikel 2 i forordning (EF) nr. 847/2006 foretages følgende ændringer:
            
                        1)
                     
                     
                        I stk. 1 ændres ordene »alle lande« til »alle tredjelande undtagen Det Forenede Kongerige«
                     
                  
                        2)
                     
                     
                        I stk. 2 ændres ordene »alle lande« til »alle tredjelande undtagen Det Forenede Kongerige«.
                     
                  
         
            Artikel 3
            Ikrafttræden og anvendelse
            Denne forordning træder i kraft på dagen for offentliggørelsen i Den Europæiske Unions Tidende.
            Den anvendes fra den 1. januar 2021.
         
         
            Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
            Udfærdiget i Bruxelles, den 27. maj 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EFT L 5 af 8.1.2000, s. 1.
         
            (2)  EUT L 120 af 5.5.2006, s. 17.
         
            (3)  EUT L 444 af 31.12.2020, s. 14.
         
            (4)  Rådets forordning (EF) nr. 1808/95 af 24. juli 1995 om åbning og forvaltning af GATT-bundne fællesskabstoldkontingenter for visse landbrugsprodukter, industri- og fiskerivarer og om visse gennemførelsesbestemmelser for så vidt angår tilpasning af disse toldkontingenter (EFT L 176 af 27.7.1995, s. 1).
         
            (5)  Kommissionens forordning (EF) nr. 847/2006 af 8. juni 2006 om åbning og forvaltning af fællesskabstoldkontingenter for visse tilberedte eller konserverede fisk (EUT L 156 af 9.6.2006, s. 8).
         
            (6)  https://docs.wto.org.
         
            (7)  https://docs.wto.org.
         
            (8)  https://docs.wto.org.
         
            (9)  https://docs.wto.org.